डा. व्यास का यह भी प्रमाणिक मत है की शेयर बाज़ारों में तथा अन्य आर्थिक अथवा गैर-आर्थिक संस्थानों में जो लालसा और लोभ के कारण घपले होते हैं उसका मूल कारण इन संस्थानों में काम कर रहे लोगों में अध्यात्मिक मूल्यों की कमी है। संस्थानों का सुचार रूप से संचालन हो सके इसके लिए गहरा आत्मसमर्पण, ईमानदारी,और संचालकों के व्यवहार में प्रमाणिकता की आवश्यकता होती है। ऐसे संचालक अपनी आध्यात्मक शक्ति का प्रयोग कर कर्मचारियों में भी मूल्य और समर्पण का भाव उत्पन्न करने में समर्थ होते हैं। किसी भी संस्था में आदर्श नेतृत्व के लिए यह आवश्यक है की संचालक का व्यक्तित्व आध्यात्मिक मूल्यों द्वारा संचालित हो तभी वह अपने अधीन कर्मचारियों को काम के प्रति प्रोत्साहित कर सकेगा। आध्यात्मिकता इस प्रकार केवल व्यक्ति तक ही सीमित न होकर दूसरों के लिए प्रेरक भी सिद्ध होती है। इससे संस्थानों की उल्लेखनीय कार्य-क्षमता, अनुपस्थिति की कमी तथा उत्पादकता की वृद्धि देखने को मिलती है।